钦定古今图书集成/理学汇编/学行典/第236卷 > 辛大德
## 钦定古今图书集成/理学汇编/学行典/第236卷 > 辛大德

按《隋书虞绰传》：“绰授建节尉，恃才任气，无所降下。著
作郎诸葛颖以学业幸于帝，绰每轻侮之，由是有隙。
帝尝问绰于颖，颖曰：‘虞绰，麤人也’。帝颔之。时礼部尚
书杨元感称为贵倨，虚襟礼之，与结布衣之友。绰数
从之游，其族人虞世南诫之曰：‘上性猜忌，而君过厚
元感，若与绝交者，帝知君改悔，可以无咎。不然，终当
见祸’。”绰不从。寻有告绰以《禁内兵书》借元感，帝甚御
之。及元感败后，籍没其家，妓妾并入宫。帝因问之：“元
感平常时与何人交往？”其妾以虞绰对。帝令大理卿
郑善果穷治其事。绰曰：“羇旅薄游，与元感文酒谈款，
实无他谋。”帝怒不解，徙绰且末。绰至长安而亡，吏逮
之急，于是潜渡江，变姓名，自称吴卓。游东阳，抵信安
令天水辛大德，大德舍之。岁馀，绰与人争田相讼，有
识绰者而告，竟为吏所执，坐斩江都，时年五十四。所
有词赋，并行于世。大德为令，诛翦群盗，甚得民和。与绰俱为使者所执，其妻泣曰：“每谏君无匿学士，今日
之事，岂不哀哉！”大德笑曰：“我本图脱长者，反为人告
之，吾罪也。当死以谢绰。”会有诏，死罪得以击贼自效。
信安吏民诣使者叩头曰：“辛君人命所悬，辛君若去，
亦无信安矣。”使者留之以讨贼，帝怒，斩使者，大德获
全。